**2. A priori συνθετικές προτάσεις**

Αν υπάρχουν μεταφυσικές αρχές, που ισχύουν ανεξάρτητα της εμπειρίας και για όλα τα αντικείμενα της εμπειρίας, θα πρέπει α) να είναι **αναγκαίες και καθολικές** και β) να αναφέρονται **στα αντικείμενα της εμπειρίας**, να λένε δηλαδή κάτι για τον κόσμο και να μην είναι λογικές ταυτολογίες.

Όλες οι κρίσεις (συνθέσεις ενός υποκειμένου με ένα κατηγόρημα μέσω του συνδετικού ρήματος «είναι») είναι είτε **a priori** είτε **a posteriori**, αναλόγως με το αν είναι ο Λόγος ή η εμπειρία που μας δίνει το δικαίωμα της σύνδεσης. Το Α=Α είναι μια a priori πρόταση. «Ο πίνακας είναι πράσινος» είναι μια a posteriori πρόταση. Προφανώς όμως δεν είναι μια πρόταση της μεταφυσικής, γιατί στερείται καθολικότητας και αναγκαιότητας. Ο πίνακας θα μπορούσε να έχει άλλο χρώμα.

Καθολικές και αναγκαίες προτάσεις δεν μπορούν όμως να προκύψουν στη βάση της εμπειρίας. Π.χ. ήδη ο Χιουμ είχε δείξει ότι η καθολική αρχή της **αιτιότητας** δεν μπορεί να συναχθεί εμπειρικά, και επειδή δεν είναι κάτι λογικά αυτονόητο, δεν μπορεί να συναχθεί καθόλου και η αποδοχή της πρέπει να εξηγηθεί μέσω νοητικής συνήθειας. Ο Χιουμ αρνείται τη δυνατότητα της μεταφυσικής.

Ο Καντ συμφωνεί μέχρι σε αυτό το σημείο με τον Χιουμ, αλλά πιστεύει ότι μπορεί να θεμελιώσει την αρχή της αιτιότητας, και άλλες, με διαφορετικό τρόπο. Για το σκοπό αυτό εισάγει άλλη μια διάκριση, εκείνη μεταξύ **αναλυτικών και συνθετικών προτάσεων**. Οι μεν είναι σαν ταυτολογίες, το κατηγόρημα αναλύει απλώς τα συστατικά του υποκειμένου, π.χ.: ο *πράσινος* πίνακας είναι *πράσινος*. Η δε προσθέτουν μια πληροφορία, που δεν περιέχεται στο υποκείμενο, π.χ. ο πίνακας είναι πράσινος. Ο Χιουμ ταύτιζε τις αναλυτικές με τις a priori προτάσεις και τις συνθετικές με τις a posteriori. Ο Καντ κρατά όμως τις δύο διακρίσεις ανεξάρτητες.

Προκύπτουν έτσι 4 δυνατότητες:

A posteriori συνθετικές: Είναι όλες οι εμπειρικές μας προτάσεις

A posteriori αναλυτικές: Δεν υπάρχουν, γιατί η εμπειρία μάς δίνει πάντοτε πληροφορίες

A priori αναλυτικές: λογικές ταυτολογίες, όπως Α=Α.

**A priori συνθετικές**: μόνο αυτές οι προτάσεις, αν υπάρχουν, ικανοποιούν τα δύο αιτήματα της μεταφυσικής, είναι δηλαδή καθολικές και αναγκαίες και αναφέρονται στα πράγματα, μας λένε κάτι για αυτά.

Συνεπώς, η δυνατότητα της μεταφυσικής εξαρτάται από την ύπαρξη a priori συνθετικών προτάσεων, την οποία ο Καντ σκοπεύει να αποδείξει.

Τέλος, σε αντίθεση με τον Χιουμ, ο Καντ θεωρούσε a priori συνθετικές και τις προτάσεις των **μαθηματικών** και της **γεωμετρίας**. Επομένως η φυσική επιστήμη εξαρτάται τελικά από την ύπαρξη a priori συνθετικών προτάσεων, οι οποίες θα είναι οι **πρώτες αρχές της μεταφυσικής**.